Document ID: 32004R0912

32004R0912
L 163/71
SLUŽBENI LIST EUROPSKE UNIJE
29.04.2004.
UREDBA KOMISIJE (EZ) br. 912/2004
od 29. travnja 2004.
o provedbi Uredbe Vijeća (EEZ) br. 3924/91 o uspostavi istraživanja Zajednice o industrijskoj proizvodnji
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 3924/91 od 19. prosinca 1991. o uspostavi istraživanja Zajednice o industrijskoj proizvodnji (1), a posebno njezin članak 9.,
budući da:
(1)
Uredba (EEZ) br. 3924/91 predviđa mjere za prilagodbu tehničkom napretku u vezi s prikupljanjem podataka i obradom rezultata, koje utvrđuje Komisija nakon savjetovanja s Odborom za statistički program.
(2)
Tehnički napredak i naknadno zakonodavstvo, posebno akti koji se odnose na europski sustav poslovnih statistika, zahtijevaju prilagodbe opsega i svojstava istraživanja.
(3)
Te prilagodbe trebale bi poboljšati područje prikupljanja statističkih podataka koje daju države članice, a da se pritom ne poveća opterećenje gospodarskih subjekata.
(4)
Statistički podaci sakupljeni unutar sustava Zajednice moraju biti zadovoljavajuće kvalitete te usporedivi među državama članicama.
(5)
Mjere predviđene ovom Uredbom u skladu su s mišljenjem Odbora za statistički program osnovanog Odlukom Vijeća 89/382/EEZ, Euratom (2),
DONIJELA JE OVU UREDBU:
Članak 1.
Područje prikupljanja podataka obuhvaćeno istraživanjem iz članka 1. Uredbe Vijeća (EEZ) br. 3924/91 utvrđuje se upućivanjem na populaciju istraživanja i jedinicu promatranja.
Populacija istraživanja izvještajnog razdoblja su poduzeća čija je glavna djelatnost ili jedna od sporednih djelatnosti uvrštena u područje C, D ili E klasifikacije gospodarskih djelatnosti u Europskoj zajednici (NACE Rev. 1.1.), kako je utvrđeno Uredbom (EZ) br. 29/2002 od 19. prosinca 2001. (3) o izmjeni Uredbe Vijeća (EEZ) br. 3037/90 (4).
Jedinica promatranja je poduzeće, kako je utvrđeno Uredbom Vijeća (EEZ) br. 696/93 (5) o statističkim jedinicama za promatranje i analizu proizvodnog sustava u Zajednici. Države članice za prikupljanje podataka kao jedinicu promatranja mogu koristiti drugu statističku jedinicu sve dok podatke o poduzećima šalju Eurostatu.
Članak 2.
Obveza jedinica populacije istraživanja da daju točne i potpune informacije, ako to na temelju članka 5. stavka 2. Uredbe Vijeća (EEZ) br. 3924/91 zahtijevaju države članice, ograničava se na jedinice promatranja u istraživanju koje proizvode proizvode uvrštene na popis PRODCOM.
Članak 3.
Obveza država članica da usvoje metode istraživanja radi lakšeg prikupljanja podataka od jedinica koje predstavljaju barem 90 % nacionalne proizvodnje za svaki razred NACE na temelju članka 3. stavka 2. Uredbe Vijeća (EEZ) br. 3924/91 provodi se tako da države članice usvajaju metode istraživanja koje omogućuju prikupljanje podataka koji predstavljaju barem 90 % nacionalne proizvodnje za svaki razred NACE Rev. 1.1 područja C, D i E.
Članak 4.
Izuzeće država članica od prikupljanja podataka predviđeno u članku 3. stavku 4. Uredbe Vijeća (EEZ) br. 3924/91 pojašnjava se upućivanjem na nacionalnu proizvodnju proizvoda.
Države članice ne moraju prikupljati podatke o proizvodu ako je ukupna nacionalna proizvodnja tog proizvoda manja od 1 % ukupne proizvodnje Zajednice za navedeni proizvod u prethodnoj godini. Podaci o proizvodima koji se zbog ovog izuzeća ne prikupljaju upisuju se kao vrijednost nula. Države članice osiguravaju potrebnu dokumentaciju.
Članak 5.
Odricanje od obveze država članica da provedu istraživanje PRODCOM na koje upućuje članak 5. stavak 3. Uredbe Vijeća (EEZ) br. 3924/91 proširuje se na slučajeve kada države članice mogu prikupiti potrebne podatke kombinacijom različitih izvora i metoda.
Članak 6.
Uz obvezu pružanja informacija na zahtjev Eurostata, kako je navedeno u članku 5. stavku 4. Uredbe Vijeća (EEZ) br. 3921/91, države članice Eurostatu također moraju dati potrebne informacije o svojim metodama istraživanja, uzorcima i području prikupljanja podataka, kako bi se dokazala usklađenost s načelima metodologije PRODCOM, kako je navedeno u priručniku za metodologiju PRODCOM.
Članak 7.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 29. travnja 2004.

Labels: 7
1
15
19